Grønland kirke

**Grønland kirke** er soknekirke for Gamlebyen og Grønland menighet i Oslo domprosti i Oslo bispedømme i bydel Gamle Oslo i Oslo kommune. Den er en langkirke fra 1869 og Oslos største kirke. På tårnet står 1868, men innvielsen var i 1869 med innvielse 3. mars dette året. Kirken ligger i Grønlandsleiret 34 på Grønland og går ofte under navnet "Østkantens katedral". Kirkens arkitekt var Wilhelm von Hanno.

Byggverket er i tegl og oppført i nyromansk stil. Kirken har idag 800 sitteplasser, men ble opprinnelig bygget for 1399. Det gjør kirken til Oslos største. Før sammenslåingen med Gamlebyen menighet i 2013 hadde daværende Grønland menighet landets laveste medlemsandel i Den norske kirke, ca 33% av befolkningen. Sammenslåingen med Gamlebyen menighet og utbyggingen av nye boligområder på Sørenga og i Bjørvika gjør at medlemsandelen i dag er vesentlig høyere.

Kirken er kjent for sin gode akustikk med en lang, men samtidig presis etterklang. Den benyttes mye til konserter.

Grønland menighet ble etablert i 1861 og inkluderer i dag hele fire tidligere menigheter: Wexels menighet, Vaterland småkirkemenighet (delvis), Tøyen småkirkemenighet og Gamlebyen (Oslo hospitals) menighet. Gamlebyen menighet ble slått sammen med Grønland menighet 1. januar 2013 under navnet Gamlebyen og Grønland menighet. Gamlebyen kirke, som er eid av stiftelsen Oslo Hospital, gikk fra samme dato ut av bruk som soknekirke. Menigheten eide og drev frem til 2015 *Vestasol leirsted* på Larkollen utenfor Moss (solgt 2015).

Menigheten har også eget menighetshus i Grønlandsleiret 41. Sokneprest siden 2014 er Lars Martin Dahl og kapellan siden 2013 Hanna Barth Hake. Kantor og organist er Hannah Carding. Tidligere prester og organister i Grønland er blant flere Sigurd Normann, Rune Behring, Ivar Ruud (sokneprester), Sunniva Gylver (res.kap.), Arne J. Solhaug, Olav Rune Ekeland Bastrup og komponisten Per Winge (organister).

Kirkens interiør er preget av rene, hvite flater med få utsmykningsdetaljer. Koret har såkalt apsidal eller halvsirkelformet avslutning med glassmalerier som fremstiller Jesus og de fire evangelister.

## Orgler
Kirken har tre orgler.

1. Et verdifullt orgel bygget av det tyske firmaet Walcker i 1877 til den nå revne Johanneskirken i Oslo, og som ble flyttet til Grønland i 1934. Orglet ble restaurert og fikk tilføyd et ryggpositiv i 1961 av firmaet J. H. Jørgensen Orgelfabrikk. Det har 27 stemmer. Orglet er ikke lenger spillbart, men har stor antikvarisk verdi og i behov for rehabilitering og tilbakefring til original stand. 

2. Et digitalt orgel av type Allen.

3. Kororgel bygget i 1980 av Åkerman & Lund orgelbyggeri, Knivsta, med 19 stemmer til Lilleborg kirke. Orgelet ble flyttet til Grønland kirke etter at Lilleborg kirke gikk ut av regulær kirkelig bruk. Orgelet har cymbelstjerne. 

## Kulturminne
Grønland kirke er et kulturminne og har nummer 84441 i Riksantikvarens kulturminnebase.

## Referanser


## Litteratur
* Oslo byleksikon
* 
* Lars Martin Dahl, Tomm Kristiansen, Olav Rune Ekeland Bastrup, red: ''Et åpent hus. Grønland kirke 150 år. Press forlag. ISBN 9788232802630

## Eksterne lenker
* 
* Om menighetshuset på artemisia.no (avlest 11. mars 2020)